Puit energiaks! Mis selles head on? – Erametsakeskus
Keskkonnaministeeriumi kantsler Andres Talijärv märkis täna Tallinnas toimuvat puiduenergia arenguid tutvustavat seminari “Puit energiaks” avades, et vajadus selliste arutelude järele on olemas ja vajalik.
“Peab tegema kõik selleks, et süsinikuemissiooni vähendada, muidu ähvardab elu maal otsa saada,” rääkis Talijärv. “Süsiniku sidumine on seotud metsa juurdekasvuga. Kuidas täpset rehkendust teha, kuivõrd on süsiniku sidumine seotud metsade majandamisega ja muude küsimustega, on õhus. Praegu neid vastuseid veel pole. Kõik see arvepidamine on alles arengujärgus.”
Kas puit energiaks on võimalus või vajadus, püstitas Talijärv küsimuse. Ja vastas ise: “Metsaomanikule on see kahtlemata võimalus saada tulu ka puidu eest, mis ei lähe vineeri- või saematerjali tootmiseks. Süsiniku sidumise seisukohast on see samuti võimalus. Ka tööstuse seisukohalt vaadatuna on tegemst võimalusega väärindada puidujäätmeid ja nn väheväärtuslikku puitu. Möödas on ajad, kui ümmargusest palgist võeti välja ainult n-ö kandiline puit.”
Seminari korraldasid Erametsakeskus, Riigimetsa Majandamise Keskus ja Eesti Taastuvenergia Koda.